Igasugune manipulatsioon kuulub minu jaoks aga kuriteo alla, sest rõhuv osa inimestest saab oma tõe väikesest allikate grupist ja kui nendesse allikatesse valada vihkamist, mürgitab see väga paljusid. Õnneks pehmendab Internet kohati suurte tõekanalite mõju, kuigi teisest küljest võimendab Internet oma olemuse tõttu mõnevõrra ka isolatsiooni ning ultraradikaalseid vaateid. Seltsis on ikka julgem. Ent seni, kuni netifoorumi või -lehe  kaalukusega võrreldes massiivne tõekanal (nagu näiteks Kanal 2 või Postimees) ei lähe taolise asjaga kaasa, pole ultraradikaalidel suurt mõju. Internet pakub küll lugematuid vaateid ja kaasaminekuvõimalusi, kuid samavõrra ka killustab - igas äärmuslaste grupis võib esineda üks eraldi suund inimese kohta. Sageli on ju nii, et "Eesti Tegelikku Rahvarindesse" kuulub üks inimene ja "Populaarsesse Eesti Rahvarindesse" samuti vaid üks inimene ning kumbki ei salli teineteist silmaotsaski.